Barnehijaben må bort
ARTIKKELEN ER OVER FIRE ÅR GAMMEL Med jevne mellomrom kommer det frem at muslimske småjenter går med hijab på barneskole. Denne gangen er det rektor Kristian Aamodt ved Mottaksskolen i Kristiansand som er bekymret for at særlig somaliske jenter helt ned i seksårsalderen ved hans skole går med hijab. Han sier trenden har økt betydelig de siste tre-fire årene. Hijab har ingenting i en barneskole å gjøre. Det finnes ingen holdbare argumenter for at seksårige jenter skal gå med hijab som når dem til brystet. Enkelte ganger helt ned til midjen. Hijaben er ikke skapt for barn. Hijab hemmer fri utfoldelse hos barn. Det er ikke et naturlig plagg for små jenter som skal hoppe strikk, slå hjul, klatre i trær, heng opp ned på klatrestativ eller slå guttene i spurt i gymtimen. Hijab frarøver barn deres barndom. Det er religionsfrihet i Norge. Den gjelder også for muslimer. De har like stor frihet til å oppdra sine barn som alle andre nordmenn. Men barnehijab har ingen begrunnelse i islam. Norske muslimer kan ikke skyve religionen sin foran seg når de kler småjentene sine i hijab. Derfor er barnehijab ikke en del av religionsfriheten. Den er en uting, på grensen til mishandling. Styreleder i Somalisk Forening i Kristiansand, Abdullahi Ahmed Ali, sier jentene skader ingen, når de går med hijab. Han tar feil. De skader seg selv, når de atskilles fra sine jevnaldrende på en så demonstrativ måte, så tidlig i livet. Foreldrene legger en umenneskelig bør på svært små menneskelige skuldre. Det er økt fare for utestengelse og mobbing på skolen. Og mobbing herder ingen. Foreldre som uniformerer barna sine med hijab, forklarer det ofte med at de vil lære dem deres tro så tidlig som mulig, og at barnehijab vil gjøre det lettere for dem å gå med plagget når de er voksne. Det faller på sin egen urimelighet. For dersom slik indoktrinering er påkrevet for at muslimske barn skal følge religiøse påbud, bør foreldre som mener at småjenter skal gå med hijab, også be sine smågutter gå med løsskjegg, siden skjegg er påbudt for muslimske gutter når de når puberteten. -- Vi har fått tilbakemeldinger på at noen setninger i denne lederen kunne misforstås. Vi har derfor strøket setningene som noen av våre lesere har lest annereldes enn de var ment.
Det finnes ingen holdbare argumenter for at seks år gamle jenter skal gå med hijab på skolen.